אסון קריסת הבניין בסרפסייד

אסון קריסת הבניין בסרפסייד התרחש ב-24 ביוני 2021 בשעה 1:25 בלילה, ובו קרס חלק גדול מבניין מגורים בן 12 קומות בסרפסייד, פרוור של מיאמי, שבפלורידה. מהריסות הבניין חולצו בהדרגה, במשך כחודש, 98 הרוגים ו-11 פצועים. ביניהם יהודים רבים. הגורם לנפילת הבניין לא נקבע באופן וודאי. הגורם העיקרי שנחקר הוא שקיעה מתמשכת של חלקי הבטון שהחזיקו את הבניין, בחניון צמוד הקרקע מתחת ליחידות הדיור, עקב חדירת מים. הבעיות דווחו ב-2018 וצוינו כ"גרועות הרבה יותר" באפריל 2021. תוכנית של 15 מיליון דולר של עבודות תיקון אושרה לפני הקריסה, אך לא יצאה לפועל. גורמים אפשריים נוספים כוללים שקיעת קרקע, פלדת חיזוק לא מספקת ושחיתות במהלך הבנייה. האזור נחשב פופולרי בקרב תיירים המגיעים לחופי הרחצה הרבים של העיר. בשכונה שבה עמד הבניין קיימת קהילה יהודית גדולה. בניין המגורים, מגדלי שמפליין דרום (באנגלית: Champlain Towers South), הוקם בשנת 1981 בעיירה סרפסייד, שמצפון למיאמי ביץ', לחוף האוקיינוס האטלנטי, על ידי היזם נתן רייבר (1927–2014), יהודי מקנדה. הבניין הוא חלק מקומפלקס של שלושה בנייני מגורים, שכולל גם את מגדלי שמפליין צפון, שנבנה אף הוא ב-1981, ומגדלי שמפליין מזרח, שנבנה ב-1994. כל אחד מהמבנים הוא בן 12 קומות ובצורת האות L. בבניין שקרס היו 136 דירות, בנות 1–4 חדרי שינה. הבניין היה בנייה חדשה ראשונה בסרפסייד לאחר הקפאת הבנייה בשנות ה-70 של המאה ה-20 עקב בעיות בתשתיות המים והביוב בעיירה. הבניין שוכן סמוך למרכז חב"ד. כ-90% מבעלי הדירות בבניין הם יהודים. בשנת 2018 התריע מהנדס על שגיאה תכנונית במבנה ונזק שנגרם לו, ובעקבות זאת תוכנן שיפוץ של הבניין, אך זה לא יצא לפועל עד הקריסה. בשנת 2021 בוצעו בבניין בדיקות בטיחות, בעקבות 40 שנים להקמתו. דיירי הבניין החלו להרגיש בשעה 01:18 שהבניין רועד, ואז החלה הקריסה, שהתרחשה בשני שלבים: תחילה קרס חלק מהבניין, וכעבור שניות אחדות קרס חלק נוסף. בסך הכל נהרסו בקריסה 55 דירות מתוך 136 הדירות שבבניין. חלק מהדיירים הצליחו לברוח לפני שהבניין קרס והשאר נפלו יחד עם חלקי הבניין שקרס. 80 צוותי חירום הגיעו למקום וחילצו בהדרגה, במשך כחודש, 98 הרוגים ולפחות 11 פצועים. רבים מההרוגים הם יהודים אורתודוקסים. על פעולות החילוץ הקשו חשש מקריסה נוספת, גשם עז ועשן שנבע משרפה בהריסות הבניין. ב-5 ביולי הרסו הרשויות גם את חלק הבניין שלא קרס בפיצוץ מבוקר עקב החשש מקריסה נוספת העלולה להתרחש בהגעת הסופה הטרופית "אלזה". משלחות חילוץ והצלה מטעם צה"ל, זק"א ואיחוד הצלה טסו למיאמי במטרה לסייע לחלץ אנשים מההריסות. שר התפוצות הישראלי, נחמן שי, יצא אף הוא למיאמי כדי לחזק את הקהילה היהודית. ב-24 ביולי, חודש לאחר האסון, הסתיימה פעולת כוחות החילוץ בהריסות הבניין. ב-27 ביולי זוהתה הגופה האחרונה מהנספים במיאמי. הדמיה של המבנה שקרס שיצרו בצה"ל במסגרת הסיוע לחילוץ חיפוש ניצולים בהריסות הבניין, 24 ביוני 2021 חיילי פיקוד העורף מסייעים בחילוץ מההריסות הבניין ב-2015 מדיה וקבצים בנושא אסון קריסת הבניין בסרפסייד בוויקישיתוף עמית ולדמן, ‏ארה"ב: בניין דירות קרס חלקית בשכונה יהודית במיאמי, 51 נעדרים ואדם אחד נהרג, באתר ‏מאקו‏, 24 ביוני 2021 איתמר אייכנר והסוכנויות, "דממה בין ההריסות": חשש לגורל 99 בני אדם באסון בפלורידה, באתר ynet, 25 ביוני 2021 יואב איתיאל, גיא אלסטר‏, האסון במיאמי: מניין ההרוגים עלה לארבעה, 159 נעדרים; ביידן אישר שליחת סיוע, באתר וואלה, 25 ביוני 2021 הכתבה בערוץ 7 הספד על נתן רייבר וקורות חייו, באתר בית הקברות 'בית דוד' (באנגלית) ynet, מחדל בפלורידה? מהנדס הזהיר מ"נזק משמעותי" למגדל שקרס – לפני 3 שנים, באתר ynet, 26 ביוני 2021 באמצע בדיקות הבטיחות: כיצד קרס המגדל בפלורידה?, באתר ynet, 26 ביוני 2021 אי-פי, כוחות החילוץ במיאמי הודיעו על תום החיפושים אחר ניצולים בבניין שקרס, באתר הארץ, 24 ביולי 2021 סוכנויות הידיעות, לקראת סופה בפלורידה: הבניין שקרס חלקית הוחרב בפיצוץ מבוקר, באתר ynet, 5 ביולי 2021 איתמר אייכנר, יואב זיתון והסוכנויות, שריפה בהריסות הבניין; משלחת של פיקוד העורף יצאה לפלורידה, באתר ynet, 27 ביוני 2021